BEGRUNDELSE

Da militærkuppet, som fandt sted den 23. december 2008 i Republikken Guinea, og overtagelsen af magten af en militærjunta gennem Nationalkomitéen for Demokrati og Udvikling (CNDD) under ledelse af kaptajn Moussa Dadis Camara udgjorde en meget alvorlig og klar krænkelse af de væsentligste elementer i artikel 9 i AVS-EF-partnerskabsaftalen, besluttede Den Europæiske Union den 16. marts 2009 at indlede konsultationer med Republikken Guinea i henhold til artikel 96 i aftalen.

Ved brev af 19. marts 2009 blev repræsentanterne for den militærjunta, der var ved magten, og repræsentanterne for overgangsregeringen indkaldt til konsultationer med EU. Disse konsultationer blev indledt den 29. april 2009 i Bruxelles.

Den guineanske part fremlagde under mødet en køreplan for overgangen til forfatningsmæssige tilstande og indsættelse af en demokratisk regering efter afholdelse af frie og åbne parlaments- og præsidentvalg.

For at understøtte denne proces vedtog Rådet den 27. juli 2009, i beslutning 2009/618/EF, følgende relevante foranstaltninger i henhold til artikel 96, stk. 2, litra c), i Cotonouaftalen:

"1. Den Europæiske Union fortsætter med at finansiere uopsættelige humanitære foranstaltninger til direkte støtte for befolkningen og for at lette den politiske overgang og en løsning af krisen. I den forbindelse bør det bemærkes, at der eventuelt kan ydes ny støtte til forberedelse af parlaments- og præsidentvalget, bl.a. ved at trække på 10. Europæiske Udviklingsfonds (EUF) rammebevilling B, og hvis der i tide modtages en invitation fra de guineanske myndigheder, ved at stille valgobservatører til rådighed.

2. De beskyttelsesforanstaltninger, der er truffet med henblik på de programmer og projekter, der er under gennemførelse i henhold til 9. EUF og tidligere EUF’er, ekskl. istandsættelsesprojekter for offentlige bygninger og decentraliseringsstøtte, vil blive hævet, når der i praksis er nedsat et nationalt overgangsråd (CNT), hvis mandat, beføjelser og sammensætning er fastlagt i enighed blandt de parter, der deltager i den guineanske overgang.

3. De beskyttelsesforanstaltninger, der er truffet med henblik på de programmer og projekter, der er under gennemførelse i henhold til 9. EUF og tidligere EUF’er, hæves uden forbehold, når vælgerregistret og dekretet om valgdatoerne og den officielle start på valgkampen samt bestemmelserne om forsamlingsfrihed og frihed for de politiske partier til at føre valgkamp er offentliggjort.

4. Fortsættelsen af programmet fra Den Internationale Valutafond (IMF) og genoptagelsen af gældslettelsesarbejdet inden for rammerne af initiativet for højtforgældede fattige lande (HIPC) kunne udvides med et bidrag fra Den Europæiske Union på 8 mio. EUR til afvikling af restancerne til Den Europæiske Investeringsbank (EIB) på de EUF-lån, som er ydet over 10. EUF’s rammebevilling B. Denne støtte vil kunne frigøres ved den officielle lukning for indgivelse af kandidaturer til præsidentvalget og ved bekræftelse af, at CNDD’s formand og medlemmer samt premierministeren for overgangsregeringen ikke deltager i valget.

5. Det strategiske samarbejdsdokument og det vejledende nationale program (DSP/PIN) for Guinea til et vejledende beløb på 237 mio. EUR kan undertegnes, når der er afholdt parlaments- og præsidentvalg, og når medlemmerne af nationalforsamlingen i praksis er trådt sammen. 10. EUF, hvis konklusioner forventes at foreligge i 2010, vil analysere gennemførelsen, og konklusionen kan blive, at bevillingerne til Guinea bliver taget op til fornyet overvejelse.

Afgørelsen af 27. juli 2009 giver også EU mulighed for at følge op på situationen i Guinea i en periode på 24 måneder. I denne periode vil der, jævnfør artikel 8 i Cotonouaftalen, fortsat blive ført en forstærket dialog med Guineas regering inden for områderne politisk, juridisk og økonomisk styring som støtte for overgangsprocessen.

Beslutning 2009/618/EF foreskriver en regelmæssig revisionsprocedure af beslutningen ud fra konklusionerne af de periodiske kontrolbesøg, og EU's mulighed for at revidere de relevante foranstaltninger afhængigt af, om forpligtelserne i køreplanen bliver overholdt, særligt de forpligtelser, som er beskrevet i afsnittet "Menneskerettigheder, retsstat og god regeringsførelse".

Siden Det Europæiske Råd vedtog beslutning 2009/618/EF har Guinea gjort store fremskridt i forbindelse med gennemførelsen af denne køreplan. Ved breve af Kommissær Piebalgs hhv. af 7. april, 31. maj og 10. september 2010 blev Guinea informeret om, at EU fandt, at de tre første milepæle var nået. Foranstaltningerne vedrørende 9. EUF og tidligere EUF’er kunne således ophæves. Disse fremskridt åbnede også mulighed for at starte proceduren for afvikle Guineas restancer på de EUF-lån, der forvaltes af EIB, vedrørende fortsættelsen af IMF-programmet og genoptagelsen af gældslettelsesarbejdet inden for rammerne af initiativet for HIPC.

Siden vedtagelsen af beslutning 2009/618/EF har to opfølgningsgrupper fra EU besøgt Conakry. Den første i marts 2010 bemærkede visse fremskridt på køreplanen, navnlig at den første og delvist den anden milepæl var nået. EU-Udenrigstjenestens andet opfølgningsbesøg fandt sted den 3. og 4. marts 2011 i lyset af den seneste gunstige politiske udvikling i Guinea, som følge af indtrædelse af en legitim præsident den 21. december 2010 og den efterfølgende udnævnelse af en ny regering efter præsidentvalget, der var den første åbne afstemning med flere kandidater siden landets uafhængighed, som markerede en væsentlig etape i overgangen til den demokratiske legitimitet. En af målsætningerne for dette besøg var at kontrollere, om køreplanen var relevant i forhold til den nye politiske kontekst. Der er dog en sidste milepæl, der skal nås, som i sin nuværende udformning, stadigvæk er betinget af Guineas undertegnelse af det strategiske samarbejdsdokument og det vejledende nationale program (DSP/PIN) under 10. EUF om afholdelse af frie og åbne parlamentsvalg og konkret indsættelse af de valgte.

Opfølgningsgruppen konstaterede følgende fremskridt vedrørende menneskerettigheder, retsstat og god regeringsførelse:

- Genetableringen af forfatningsmæssige tilstande er godt på vej med indsættelsen af en præsident efter afholdelse af frie og åbne valg og indsættelsen af en civil regering,

- Hvad angår menneskerettighedsbeskyttelse er der sket visse store fremskridt: Dem der blev anholdt under urolighederne i forbindelse med anden runde af præsidentvalgkampen er blevet løsladt, de ulovlige fængsler er blevet eller er ved at blive lukket, militærbarrikaderne er blevet fjernet,

- Hvad angår god regeringsførelse på det finansielle område er der blevet truffet foranstaltninger til sanering af de offentlige finanser, og andre er i færd med at blive udviklet.

- Siden starten af 2011 er arbejdet med reformen af sikkerhedssektoren blevet genlanceret, navnlig gennem den guineanske parts organisation af et nationalt seminar om reformen af sikkerhedssektoren, som blev afholdt i Conakry den 28-31. marts.

I lyset af opfølgningsgruppens konstateringer og anbefalinger har Kommissionen, i forståelse med den højtstående repræsentant fra EU for den fælles udenrigs- og sikkerhedspolitik, foreslået til Rådet at vedtage følgende afgørelse, som har til formål at revidere de relevante foranstaltninger ved at betinge:

- undertegnelsen på den ene side af programmeringsdokumenter og tilvejebringelse af midler, der direkte støtter befolkningen (basale sociale tjenester) og den guineanske parts udarbejdelse af en detaljeret tidsplan (indledende faser og datoer) til afholdelse af parlamentsvalg, inden udgangen af 2011, forberedt og godkendt af de kompetente myndigheder,

- og på den anden side finansieringsafgørelser og effektiv gennemførelse af resten af 10. EUF-projekter/-programmer om afholdelse af frie og åbne parlamentsvalg.

Det foreslås at informere de guineanske myndigheder om denne revision ved afsendelse af det vedlagte brev, der er adresseret til præsidenten Alpha Condé og til premierministeren Mohamed Saïd Fofana.

2011/0173 (NLE)

Forslag til

RÅDETS AFGØRELSE

om ændring af de relevante foranstaltninger i beslutning 2009/618/EF af 27. juli 2009 om afslutning af konsultationsproceduren med Republikken Guinea i henhold til artikel 96 i AVS-EF-partnerskabsaftalen og om ophævelse af denne

RÅDE T FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til AVS-EF-partnerskabsaftalen undertegnet i Cotonou den 23. juni 2000[1] og revideret i Ouagadougou den 23. juni 2010[2], særlig artikel 96,

under henvisning til den interne aftale om de foranstaltninger, der skal træffes, og de procedurer, der skal følges, ved anvendelsen af AVS-EF-partnerskabsaftalen[3], særlig artikel 3,

under henvisning til forslag fra Kommissionen, i forståelse med den højtstående repræsentant fra EU for den fælles udenrigs- og sikkerhedspolitik og

ud fra følgende betragtninger:

(1) Republikken Guinea har gjort fremskridt i gennemførelsen af de tilsagn, der er beskrevet i bilaget til beslutningen af 27. juli 2009[4] om afslutning af konsultationsproceduren med Republikken Guinea i henhold til artikel 96 i AVS-EF-partnerskabsaftalen og om betingelserne for ophævelsen af de tilsvarende foranstaltninger.

(2) Republikken Guinea har gjort fremskridt i overgangsprocessen frem mod en genetablering af forfatningsmæssige tilstande og indførelsen af et demokratisk system, navnlig ved indsættelsen af en præsident valgt under frie og åbne valg og udnævnelsen af en civil regering.

(3) Afholdelse af præsidentvalg og indsættelse af en ny præsident udgør en delvis gennemførelse af den sidste milepæl, som er defineret i beslutning 2009/618/EF.

(4) Den fjerde og sidste milepæl, som markerer afslutningen på overgangsperioden, vil først blive nået den 27. juli 2011, hvor beslutning 2009/618/EF udløber.

(5) Det er derfor hensigtsmæssigt, i lyset af de konstaterede fremskridt hen imod en genetablering af forfatningsmæssige tilstande at føre de relevante foranstaltninger ajour for at tage hensyn til de fremskridt, der er gjort, ved at vedtage denne afgørelse og ophæve beslutning 2009/618/EF —

BESTEMT FØLGENDE:

Artikel 1

De relevante foranstaltninger, jf. artikel 96, stk. 2, litra c), i Cotonouaftalen, i beslutning 2009/618/EF erstattes af de nye relevante foranstaltninger, der er nærmere er angivet i skrivelsen i bilaget.

Artikel 2

Beslutning 2009/618/EF af 27. juli 2009 om afslutning af konsultationsproceduren med Republikken Guinea i henhold til artikel 96 i AVS-EF-partnerskabsaftalen er ophævet.

Artikel 3

Denne beslutning træder i kraft på dagen for vedtagelsen. Den offentliggøres i Den Europæiske Unions Tidende .

Vedtagelsen forbliver i kraft i 12 måneder. Den vil blive taget op til revision efter en vejledende periode på 6 måneder, eventuelt på baggrund af et opfølgningsbesøg foretaget af EU på stedet.

Udfærdiget i Bruxelles, den

På Rådets vegne

Formanden

BILAG

Udkast til brev

Hr. Præsident,

Hr. Premierminister,

Den Europæiske Union glæder sig over de fremskridt, der er registreret af Republikken Guinea vedrørende genetablering af de forfatningsmæssige tilstande, navnlig den fredelige afslutning på præsidentvalget i 2010 og indsættelsen af en legitim præsident og en civil regering. Præsidentvalget, som lige er afsluttet, er den første rigtige åbne afstemning med flere kandidater siden Guineas uafhængighed, og det markerer en væsentlig etape i overgangen til den demokratiske legitimitet.

De står nu over for en vældig udfordring, nemlig at styre Deres land hen imod stabilitet og økonomisk vækst, og De har påtaget Dem denne rolle ved at få en omfattende reformdagsorden vedtaget. Rådet for Den Europæiske Union er klar over de økonomiske og sociale vanskeligheder, som Guinea står over for, og har for at støtte landet i denne afsluttende, men vigtige fase besluttet at revidere de betingelser, der er forbundet med denne sidste etape af genoptagelsen af samarbejdet mellem Den Europæiske Union og Republikken Guinea, dvs. undertegnelsen af landestrategidokumentet og af det nationale vejledende program under 10. Europæiske Udviklings-fond (Den Europæiske Udviklingsfond), som dækker samarbejdet med Guinea frem til 2013.

I medfør af denne beslutning kan Den Europæiske Union undertegne landestrategidokumentet og det vejledende nationale program (DSP/PIN) med Republikken Guinea, så snart dokumenterne er færdige, og efter at de guineanske myndigheder har afsendt en formel meddelelse til EU med en detaljeret tidsplan, som er udarbejdet og vedtaget af de kompetente myndigheder, med angivelse af datoen og etaperne for afholdelse af parlamentsvalg inden udløbet af 2011.

Så snart det strategiske samarbejdsdokument og det vejledende nationale program (DSP/PIN) er undertegnet, vil der kunne blive tilvejebragt midler, der direkte støtter befolkningen, og som skal gå til basale sociale tjenester. Den tekniske vejledning vedrørende de andre projekter og programmer, der er angivet i disse dokumenter, vil også fortsat kunne finde sted, men tilvejebringelsen af midlerne vil først være mulig efter afholdelse af frie og åbne parlamentsvalg.

EU finder, at selvom præsidentvalg er fundamentalt vigtige i overgangen til demokrati, så er parlamentsvalg og indsættelsen af det nye, demokratisk valgte Parlament af afgørende betydning for at fuldføre overgangen og etablere en fuldstændig demokratisk ramme. EU har tillid til, at der senest vil blive afholdt parlamentsvalg i løbet af det sidste kvartal af 2011, som myndighederne har bebudet, og står til rådighed med finansiel støtte til at organisere valg (med et vejledende beløb på 5 mio. euro).

Den Europæiske Union forpligter sig til fortsat at opretholde en regelmæssig politisk dialog med regeringen, jf. artikel 8 i Cotonouaftalen, vedrørende de væsentlige elementer i denne aftale, navnlig menneskerettigheder, demokratiske principper og retsstatsprincippet, samt national forsoning, ophør af straffriheden og reform af den politiske, retlige og økonomiske styring og reform af sikkerhedssektoren.

Republikken Guineas regering kan fortsat regne med EU's støtte og følgeskab på vejen mod dens ambitiøse mål om at genetablere en holdbar økonomisk vækst og sikre befolkningens velfærd.

Med venlig hilsen

Udfærdiget i Bruxelles, den

På EU's vegne

BILAG: OVERSIGT OVER TILSAGN

Den guineanske parts tilsagn | EU's tilsagn |

1. Detaljeret tidsplan (indledende datoer og faser/forberedende handlinger), udarbejdet og vedtaget af de kompetente myndigheder, med henblik på afholdelse af parlamentsvalg inden udløbet af 2011 | 1.1 Undertegning af det strategiske samarbejdsdokument og det vejledende nationale program (DSP/PIN) under 10. EUF, så snart planlægningen er færdiggjort 1.2 Teknisk vejledning vedrørende projekter/programmer, der er angivet i DSP/PIN. 1.3 Tilvejebringelse af midler, der direkte støtter befolkningen |

2. Afholdelse af frie og åbne parlamentsvalg | 2.1 Finansieringsafgørelser og effektiv gennemførelse af resten af projekterne/programmerne i 10. EUF |

[1] EFT L 317 af 15.12.2000, s. 3.

[2] EUT L 287 af 4.11.2010, s. 3.

[3] EFT L 317 af 15.12.2000, s. 376, som berigtiget ved EUT L 247 af 9.9.2006, s. 48.

[4] EUT L 214 af 19.8.2009, s. 34.